Polisie ontken 3de verdagte vas oor 10-jarige se skietdood | Netwerk24
Deur Jana Breytenbach 06 Augustus 2020 17:53
Ayesha Kelly, 'n leerling van die Primêre Skool Tafelsig, was op 8 Desember 2019 die slagoffer van bendegeweld toe sy in 'n skietgeveg in die rug getref is. Sy het later op die toneel beswyk.
Ayesha Kelly (10) Foto: Argief
Twee beskuldigdes, Cameron Julies en Nathaniel Arendse, is kort ná die voorval in hegtenis geneem en het sedertdien in die landdroshof in Mitchells Plain op aanklagte van onder meer moord tereggestaan.
Die saak is tot Woensdag uitgestel nadat net Julies in die beskuldigdebank was. Die hof het gehoor dat Arendse in die gevangenis dood is en dat die polisie nog op 'n doodsertifikaat wag.
Sers. Noloyiso Rwexana, wat bevestig het dat die polisie wag dat die gevangenis se mediese personeel 'n doodsertifikaat uitreik, kon nie oor die oorsaak van sy dood uitbrei nie.
Volgens die koerant Son het die ondersoekbeampte in die saak, sers. Bradley Schuurman, die familie intussen ingelig dat 'n derde verdagte in hegtenis geneem is en dat die saak beslis na die hooggeregshof geskuif gaan word.
Rwexana kon dit egter nie by navraag bevestig nie.
"'n Derde persoon is nie vir die moord in hegtenis geneem nie," het sy gesê.
Op die vraag of 'n derde verdagte moontlik ondervra is, het sy dit nie ontken nie.
Julies se verhoor is tot 14 Augustus uitgestel sodat die staat 'n afskrif van die doodsertifikaat kan bekom.
Die polisie in Mitchells Plain en die bende-eenheid het daardie Sondagaand op berigte van 'n skietery tussen strydende bendes in die Tafelsig-omgewing gereageer.
Die polisie het te voet na die verdagtes gaan soek. Die eerste verdagte is in Olifantshoekstraat in Tafelsig vasgetrek en die tweede is ook naby die toneel met 'n ongelisensieerde vuurwapen betrap. Die polisie het in Desember gesê albei die beskuldigdes het sterk bande met plaaslike bendes.